b'\n_START_ARTICLE_\nPelgurand\n_START_SECTION_\nAjalugu\n_START_PARAGRAPH_\nPelgurand on tuntud ka nime Stroomi rand (Stromka) all. See on tulnud hoopis eemal, umbes praeguse Paldiski maantee ja Pirni t\xc3\xa4nava nurgal asunud oldermann Bengt Fromhold Strohmile kuulunud Strohmi k\xc3\xb5rtsi (Strohmischer Krug) j\xc3\xa4rgi._NEWLINE_Enne seda, kui Pelgurannast kujunes supelrand, k\xc3\xa4isid voorimehed seal oma hobuseid ujutamas ning seal liikus vabalt Kopli ja Pelgulinna karjapidajate kari. Rand tekkis Pelgulinna Kaunistamise Seltsi eestvedamisel. Ranna l\xc3\xa4hedal olnud liivak\xc3\xbcngaste asemele rajati sirgete alleedega park. Algselt oli Pelgurannas ka 100 meetri pikkune supelsild, mis viis s\xc3\xbcgavamasse vette._NEWLINE_1939 nimetati Stroomi rand ametlikult Pelgurannaks \xc3\xbcmber, aga Pelguranna nime oli kasutatud juba varem. See nimi on l\xc3\xbchenenud Pelgulinna rannast. 2012. lubati Pelguranna r\xc3\xb6\xc3\xb6pnimena ametlikult kasutada "Stroomi randa"._NEWLINE_1936. aastal ehitati siia rannahoone (arhitekt Anton Soans). See p\xc3\xb5les maha 1950. aastatel. Randa ei korrastatud enam, ka Kopli lahe vesi reostus. 1950. aastate l\xc3\xb5pul v\xc3\xb5eti kasutusele Klooga rand, siis j\xc3\xa4eti Pelgurand \xc3\xbcldiselt maha. Uuesti hakati Pelguranda kasutama 1980. aastate II poolel, ametlik kasutus lubati 1990. aastatel. 1998. aastal avati uus rannahoone.'